**VLADA REPUBLIKE HRVATSKE**

**IZVJEŠĆE**

**o sastancima Europskog vijeća u razdoblju od travnja do listopada 2023. te ostalim sastancima čelnika i čelnica država članica Europske unije   
i sastancima Europske političke zajednice**

Na temelju Zakona o suradnji Hrvatskoga sabora i Vlade Republike Hrvatske u europskim poslovima (*Narodne novine, broj 81/2013*), predsjednik Vlade podnosi Izvješće o sastanku Europske političke zajednice održanom 1. lipnja 2023., redovnom sastanku Europskog vijeća održanom 29.–30. lipnja 2023., sastanku na vrhu EU-CELAC održanom 17.–18. srpnja 2023., sastanku Europske političke zajednice održanom 5. listopada 2023., neformalnom sastanku čelnika i čelnica država članica EU-a održanom 6. listopada 2023., izvanrednom (video) sastanku Europskog vijeća održanom 17. listopada 2023., redovnom sastanku Europskog vijeća održanom 26.–27. listopada 2023., te sastanku na vrhu država europodručja održanom 27. listopada 2023.

U prilogu ovog izvješća su zaključci redovnog sastanka Europskog vijeća od 29.–30. lipnja 2023., zaključci predsjednika Europskog vijeća o vanjskoj dimenziji migracija od 30. lipnja 2023., Izjava sa sastanka na vrhu EU-a i CELAC-a od 17.–18. srpnja 2023., Izjava iz Granade od 6. listopada 2023., Izjava članova i članica Europskog vijeća o situaciji na Bliskom istoku od 15. listopada 2023., zaključci redovnog sastanka Europskog vijeća od 26.–27. listopada 2023., te Izjava sa sastanka na vrhu država europodručja održanog u uključivom sastavu od 27. listopada 2023.

Zagreb, 2. studenoga 2023.

**Sastanak Europske političke zajednice, 1. lipnja 2023.**

Drugi sastanak Europske političke zajednice održan je u Moldovi, sukladno dogovoru da se države članice i nečlanice EU izmjenjuju kao domaćini.

U Kišinjevu su se okupili čelnici i čelnice 45[[1]](#footnote-1) zemalja, kao i predsjednik Europskog vijeća, predsjednica Europske komisije te predsjednica Europskog parlamenta. Sastanku je fizički bio nazočan i ukrajinski predsjednik Volodimir Zelenskij. Hrvatsku je predstavljao **predsjednik Vlade Republike Hrvatske Andrej Plenković,** koji je istaknuo kako je odabirom Moldove kao zemlje domaćina ovog skupa, prvog održanog izvan teritorija EU-a, ovoj zemlji poslana snažna poruka ohrabrenja i poticanja na daljnje reforme na putu prema EU.

Čelnici su potvrdili korisnu prirodu ovog šireg europskog formata za postizanje zajedničkih ciljeva – poticanje političkog dijaloga i suradnje radi rješavanja pitanja od zajedničkog interesa, te sveobuhvatno jačanje sigurnosti, stabilnosti i blagostanja europskog kontinenta. **Predsjednik Vlade Plenković** ocijenio je da je ovakav format u kriznim vremenima dobar i koristan, jer pruža priliku i onim državama koje nemaju priliku biti često dijelom strukturirane suradnje na najvišoj razini da ostvare neposredne kontakte i izraze svoja stajališta o bitnim pitanjima europske sigurnosti, ali i o zajedničkim aktivnostima u budućnosti.

Razgovori čelnika bili su fokusirani na ključna pitanja sigurnosti europskog kontinenta u kontekstu ruske agresije na Ukrajinu i zajedničke napore za postizanje mira i sigurnosti, kao i na energetsku otpornost i suradnju, te povezivost i mobilnost u Europi. Čelnici su bili podijeljeni u nekoliko tematskih okruglih stolova, a predsjednik Vlade Plenković je sudjelovao na okruglom stolu o povezivosti i energetici. Na njemu su čelnici i čelnice raspravljali o prioritetnim infrastrukturnim potrebama za jačanje povezivosti na europskom kontinentu, načinima financiranja bitnih projekata, jačoj suradnji radi podrške zelenoj i digitalnoj tranziciji, zaštiti kritično važne infrastrukture u Europi, prioritetima i preprekama u sklopu tranzicije ka čišćim, sigurnijim i integriranijim energetskim sustavima, te načinima korištenja najboljih praksi s regionalne razine na paneuropskoj razini.

**Predsjednik Vlade Plenković** je u svojoj intervenciji ukazao na horizontalne i isprepletene krize koje obilježavaju trenutno razdoblje te testiraju našu otpornost i sposobnost da odgovorimo na ove izazove, a i da se pripremimo za sve što oni nose u budućnosti. Ove krize utječu na našu sigurnost, gospodarstvo, energetsku politiku, klimu, sigurnost opskrbe hranom, ali i na cjelokupan međunarodni poredak. Stoga smo prisiljeni boriti se za mir, slobodu i vrijednosti koje dijelimo. To činimo kroz konkretno djelovanje; odgovaramo na dinamičnu geopolitičku situaciju kroz pronalazak novih rješenja kako bismo osigurali stabilnost. Iz tog razloga smanjujemo ovisnost o ruskim fosilnim gorivima, te radimo na europskoj energetskoj sigurnosti, uz istovremeno zadržavanje ciljeva zelene tranzicije. Sve navedeno praćeno je i intenzivnim radom na izgradnji nove i moderne infrastrukture koja će moći podržati ove ciljeve. Predsjednik Vlade Plenković je kao primjer naveo hrvatske napore za ostvarenje diversifikacije opskrbe energentima, koju smo ostvarili kroz plutajući LNG terminal na otoku Krku, te u koji dodatno ulažemo podizanjem kapaciteta s 2,9 milijardi na 6,1 milijardu kubika plina. Time ćemo omogućiti ne samo zadovoljavanje potreba za plinom hrvatskog gospodarstva, industrije i kućanstava, nego i otvoriti mogućnost da Hrvatska kao regionalno čvorište bude pravac preko kojeg se opskrbljuju nama susjedne zemlje, posebno one srednje Europe.[[2]](#footnote-2)

**Predsjednik Vlade Plenković** je na marginama sastanka održao bilateralne sastanke s predsjednikom Vlade Moldove Dorinom Receanom, predsjednicom Europskog parlamenta Robertom Metsolom te predsjednikom Crne Gore Jakovom Milatovićem.

S obzirom na fleksibilnu i manje institucionaliziranu prirodu ovog formata sastanka, na kraju sastanka se ne usvajaju formalni zaključci ni zajedničke deklaracije.

**Redovni sastanak Europskog vijeća, 29.–30. lipnja 2023.**

**Ključne teme** sastanka bile su: ruska agresija na Ukrajinu i odgovor Europske unije (EU), trenutna gospodarska situacija te dugoročna konkurentnost i produktivnost EU-a, te sigurnost i obrana. Europsko vijeće (EV) također je održalo stratešku raspravu o odnosima EU-a i Kine, te se osvrnulo na nekoliko tema na području vanjskih odnosa. Republiku Hrvatsku je predstavljao predsjednik Vlade Andrej Plenković.

Na početku sastanka čelnicima se pridružio **glavni tajnik NATO-a** Jens Stoltenberg, radi razmjene mišljenja o suradnji EU-a i NATO-a te euroatlantskoj sigurnosti. Rasprava je uključila teme ruske agresije na Ukrajinu i s time povezana pitanja, napetosti između Kosova i Srbije te napade na misiju NATO-a na Kosovu (*na što se osvrnuo i predsjednik Vlade Plenković u svojoj intervenciji, nastavno na razgovore s čelnicima iz regije zapadnog Balkana),* članstvo Švedske u NATO-u, te NATO summit u Vilniusu.

Predsjednik Vlade Švedske Ulf Kristersson je u ime švedskog predsjedništva Vijećem EU-a (SE PRES) predstavio glavna **postignuća SE PRES**, koncentrirana oko tri ključne riječi – 1) **zelenije** (napredak s paketom „*Fit for 55*“); 2) **sigurnije** (paketi sankcija prema Rusiji, rad na odgovornosti za zločine i korištenju zamrznutih sredstava u kontekstu agresije na Ukrajinu, izmjene Europskog instrumenta mirovne pomoći (*European Peace Facility)*, politički dogovor o Uredbi o uspostavi instrumenta za jačanje europske obrambene industrije putem zajedničke javne nabave (EDIRPA); te 3) **slobodnije** (dijalog o vladavini prava). Jedan od prioriteta SE PRES također je bila dugoročna konkurentnost EU, zajedno s dvojnom tranzicijom (zelena i digitalna).

**Razmjena mišljenja s predsjednicom Europskog parlamenta**

Sukladno uobičajenoj praksi, a prije formalnog početka sastanka Europskog vijeća, čelnicima se obratila **predsjednica Europskog parlamenta**, Roberta Metsola. Govorila je o vidovima podrške Ukrajini i potrebi kontinuirane solidarnosti, jačanju europske obrambene industrijske baze, potrebi napretka po pitanju migracijske politike, jačanju suradnje i angažmana EU-a s globalnim partnerima radi postizanja zajedničkih ciljeva i zaštite zajedničkih interesa, gospodarskoj situaciji i reviziji Višegodišnjeg financijskog okvira (VFO).

**Ukrajina**

**Ukrajinski predsjednik Volodimir Zelenskij** obratio se čelnicima putem video-veze. Izvijestio ih je o stanju na terenu, zahvalio na kontinuiranoj i sveobuhvatnoj pomoći i na usvajanju 11. paketa sankcija prema Rusiji, te naglasio da će sljedeći mjeseci biti ključni za proces pristupanja Ukrajine EU-u, pri čemu Ukrajina ostaje predana provedbi svih preporuka Europske komisije (EK), kako bi bila spremna za što skoriji početak pristupnih pregovora.

Europsko vijeće je u svojim zaključcima ponovno osudilo rat Rusije protiv Ukrajine te potvrdilo potporu EU-a neovisnosti, suverenitetu i teritorijalnoj cjelovitosti Ukrajine unutar njezinih međunarodno priznatih granica, kao i potporu pravu Ukrajine na samoobranu od ruske agresije. EU će nastaviti pružati snažnu financijsku, gospodarsku, humanitarnu, vojnu i diplomatsku potporu Ukrajini. Čelnici su potaknuli Ukrajinu i Moldovu da nastave s reformskim naporima u sklopu procesa pristupanja EU-u, a Gruziju da ispuni potrebne uvjete za napredak na svom europskom putu.

U raspravi su dominirale teme preuzimanja obveza EU-a za osiguravanje dugoročne sigurnosti Ukrajine, osiguravanje odgovornosti Rusije za ratne zločine u Ukrajini (posebno za zločin agresije), razmatranje mogućnosti za korištenje imobilizirane i zamrznute ruske imovine za obnovu Ukrajine te pitanje dugoročnog financiranja Ukrajine, uključujući u kontekstu rasprava o prijedlogu revizije VFO-a.

Osuđeno je namjerno uništenje brane hidroelektrane Kahovka, s razornim humanitarnim i ekološkim posljedicama, što je dodatno ugrozilo sigurnost i zaštitu NE Zaporožje. Istaknuta je spremnost za jačanje napora kako bi se osigurala najšira moguća međunarodna potpora ključnim načelima i ciljevima formule za mir, uz poštovanje neovisnosti Ukrajine, njenog suvereniteta i teritorijalne cjelovitosti unutar njezinih međunarodno priznatih granica. Europsko vijeće je istaknulo potrebu da EU zajedno s partnerima osigura stabilnu, predvidljivu i održivu financijsku potporu Ukrajini u predstojećim godinama. EU će nastaviti snažno podupirati ukrajinsko gospodarstvo, društvo, oružane snage i buduću obnovu zemlje, pri čemu je posebno izdvojena pomoć na područjima psihološke i psihosocijalne rehabilitacije te razminiranja (na inicijativu Hrvatske).

Europsko vijeće je pozvalo i na nastavak rada glede korištenja imobilizirane ruske imovine, u skladu s pravom EU-a i međunarodnim pravom te u koordinaciji s partnerima. Izražena je predanost osiguravanju snošenja odgovornosti Rusije za rat u Ukrajini, gdje se očekuje nastavak rada na osnivanju suda za kazneni progon zločina agresije protiv Ukrajine te ukazuje na nužnost prikupljanja široke međunarodne podrške u tom smislu. Pozdravljen je napredak u osnivanju Međunarodnog centra za kazneni progon zločina agresije protiv Ukrajine (ICPA) te uspostavi, u okviru Vijeća Europe, Registra štete prouzročene agresijom Rusije na Ukrajinu.

Europsko vijeće je osudilo vojnu potporu koju Iran i Bjelarus pružaju Rusiji. Izrazilo je duboku zabrinutost zbog kontinuiranog usporavanja provedbe crnomorske inicijative za žitarice, pozvavši na nastavak aktivnosti i naglasivši važnost koridora solidarnosti EU-a za jačanje globalne sigurnosti opskrbe hranom.

Čelnici i čelnice su u zaključcima potvrdili predanost EU-a u jačanju potpore raseljenim osobama, u Ukrajini i u EU-u, te su najoštrije osudili nezakonitu deportaciju i transfer ukrajinske djece i drugih civila u Rusiju i Bjelarus.

**Predsjednik Vlade Plenković** ponovio je čvrstu podršku Hrvatske Ukrajini kroz sve oblike pomoći. Povrh toga, Hrvatska nastavlja dijeliti svoja iskustva i ekspertizu s Ukrajinom vezano uz procesuiranje ratnih zločina (*primjerice, u Hrvatskoj su boravili ukrajinski ministar pravosuđa i glavni tužitelj, kao i 30-ak ukrajinskih tužitelja i policijskih službenika na radionici na kojoj su hrvatski stručnjaci prenijeli svoja znanja i iskustva u procesuiranju ratnih zločina počinjenih za vrijeme Domovinskoga rata*). Ovime ne dijelimo samo vlastito teško stečeno iskustvo, već sudjelujemo u jačanju međunarodne pravde kada je riječ o odgovornosti za ratne zločine. Drugo bitno područje gdje Hrvatska može ponuditi konkretno vlastito iskustvo je razminiranje. Riječ je o procesu koji je težak, dugotrajan i skup, stoga će biti nužna dobra organizacija ovog procesa u Ukrajini, kao i dostatna financijska sredstva za učinkovitu provedbu. Hrvatska u listopadu u Zagrebu organizira međunarodnu konferenciju o razminiranju, u suradnji s Ukrajinom i drugim partnerima, uključivo i Europsku komisiju. Što se tiče procesa proširenja i članstva u EU-u, istaknuo je kako se oni moraju temeljiti na zaslugama i provedenim reformama, a u čemu Hrvatska također pomaže Ukrajini.

**Gospodarstvo**

Europsko vijeće je razmijenilo mišljenja o gospodarskoj situaciji, naglasivši potrebu za jačanjem gospodarske otpornosti i sigurnosti Unije kako bi se obranili njezini interesi na svjetskoj razini, uz istodobno očuvanje otvorenog gospodarstva. Europsko vijeće je razmotrilo napredak u jačanju dugoročne konkurentnosti i produktivnosti EU, s posebnim naglaskom na produbljivanju jedinstvenog tržišta, očuvanju njegova integriteta, njegovih sloboda i otvorenosti, osiguravanju jednakih uvjeta i stvaranju regulatornog okvira kojim se potiče rast i smanjuje administrativno opterećenje, uz istodobno jačanje industrijske politike i smanjenje strateških ovisnosti. Važno je nastaviti i dvojnu tranziciju, pa je Europsko vijeće pozvalo na ubrzan rad na odgovarajućim zakonodavnim prijedlozima (poput Prijedloga akta o industriji s nultom neto stopom emisija i Prijedloga akta o kritičnim sirovinama).

Na sastanku Europskog vijeća u ožujku 2024. očekuje se predstavljanje prvog godišnjeg preispitivanja napretka u jačanju konkurentnosti EU-a te povećanju produktivnosti, na što se Europska komisija obvezala tijekom ranijih rasprava Europskog vijeća. Na inicijativu budućeg belgijskog predsjedanja Vijećem EU-a (Vijeće), na sastanku Europskog vijeća u ožujku 2024. očekuje se i predstavljanje neovisnog izvješća na visokoj razini o budućnosti jedinstvenog tržišta. Europsko vijeće je dodatno pozvalo Europsku komisiju da predstavi paket alata za rješavanje demografskih izazova, a posebno njihova učinka na konkurentnost Europe.

Europska komisija je izvijestila o raspravama sa Sjedinjenim Američkim Državama o učincima Zakona o smanjenju inflacije (IRA), a Europsko vijeće je pozvalo Europsku komisiju da uz potporu država članica procijeni učinak navedenog zakona na ulaganja i djelotvornost mjera koje su EU i njezine države članice poduzele kao odgovor.

Odobrenjem integriranih posebnih preporuka u okviru *ex* *ante* koordinacije ekonomskih politika država članica (CSRs), kako ih je dogovorilo Vijeće, omogućeno je zaključenje Europskog semestra 2023. Preporuke su formalno donesene na sastanku Vijeća ECOFIN 14. srpnja 2023. Europsko vijeće je također pozvalo Vijeće da ostvari napredak u radu na preispitivanju okvira gospodarskog upravljanja radi dovršetka zakonodavnog rada u 2023. godini.

Čelnici su primili na znanje prijedlog o reviziji Višegodišnjeg financijskog okvira (VFO), ne ulazeći ovom prigodom u detaljnu raspravu o toj temi (iako su u svojim intervencijama o pojedinim temama spominjali nespornu poveznicu s njome). Rad na prijedlogu nastavit će se u Vijeću, prije nego se ponovo raspravi na razini Europskog vijeća.

**Predsjednik Vlade Plenković** osvrnuo se na reviziju VFO-a, istaknuvši kako je potrebno sagledati nove mogućnosti za potporu Ukrajini, ali i osigurati sredstva za druga područja, kao što su migracije, funkcioniranje Schengenskog područja te jačanje konkurentnosti EU-a. Pozdravio je upućivanje poziva Europskoj komisiji da predstavi alate za pitanja demografskih promjena i izazova, pri čemu bi mogli razmisliti i o osnivanju agencije EU-a za pitanja demografije. Skrenuo je pažnju na primjere dobre prakse u državama članicama kada je riječ o poduzimanju mjera potpore demografskom rastu, koji je važna sastavnica gospodarskog rasta i otpornosti. Europska komisija je najavila svoj prijedlog alata za jesen 2023. te je iskazala otvorenost za raspravu o ovoj temi i na Europskom vijeću.

**Sigurnost i obrana**

Europsko vijeće je razmotrilo napredak postignut u provedbi prethodnih zaključaka o sigurnosti i obrani, s naglaskom na Izjavu iz Versaillesa iz ožujka 2022., te Strateškog kompasa.

Naglasak ostaje na jačanju obrambenih sposobnosti EU-a, uključujući kroz jačanje tehnološke i industrijske baze europskog obrambenog sektora. Novo strateško okruženje zahtijeva spremnost na obranu i znatno povećanje dugoročnih strateških kapaciteta, kako bi EU preuzeo veću odgovornost za vlastitu obranu. U tom je smislu Europsko vijeće pozvalo na brz dogovor o Aktu za podupiranje proizvodnje streljiva (*Act in Support of Ammunition Production* – ASAP), pozdravilo dogovor o Uredbi o uspostavi instrumenta za jačanje europske obrambene industrije putem zajedničke nabave (*European Defence Industry Reinforcement through common Procurement Act* – EDIRPA) te pozvalo Europsku komisiju da predstavi prijedlog za Europski program ulaganja u obranu (*European Defence Investment Programme regulation* – EDIP).

Čelnici su pozdravili odluku o podizanju gornje granice Europskog instrumenta mirovne pomoći (*European Peace Facility* – EPF) za 3,5 milijarde EUR, uz isticanje njegove globalne prirode, ali i naglasak nastavka pružanja vojne potpore Ukrajini. Kroz navedeno se čuva sposobnost EU-a da spriječi krize i sukobe te na njih brzo odgovori.

Europsko vijeće je pozdravilo napredak u provedbi Strateškog kompasa, među ostalim i u pogledu kibernetičke sigurnosti i kibernetičke obrane, hibridnih prijetnji, vojne mobilnosti, svemira i pomorske sigurnosti. Pozdravljeno je odobrenje novog pakta za civilni ZSOP, čime se potvrđuje predanost jačanju civilnog ogranka zajedničke sigurnosne i obrambene politike. Europsko vijeće je također pozdravilo rad na politici EU-a na području kibernetičke obrane i kibernetičke diplomacije.

**Predsjednik Vlade Plenković** podržao jenastavakvojne podrške Ukrajini. Složio se da je kritično važno osigurati potrebne obrambene sposobnosti EU-a te izgraditi industrijsku bazu koja će to moći podržavati. Hrvatska stoga podržava žurno usvajanje i provedbu relevantnih instrumenata EU-a, a njihov uspjeh može poslužiti kao dokaz europske vjerodostojnosti i sposobnosti da na strateški način utječe na sigurnost europskog kontinenta. Što se tiče Strateškog kompasa, Hrvatska pozdravlja postignuti napredak, posebno na područjima kibernetičkih i hibridnih prijetnji. Također pozdravljamo dogovor o dopuni sredstava Europskog instrumenta mirovne pomoći. U kontekstu odnosa EU-NATO, smatramo da on nema alternative u svjetlu postojećih geopolitičkih izazova i nestabilnosti. Samo snažnom i ambicioznom suradnjom s NATO-om možemo ostvariti ključne ciljeve potpore Ukrajini, obnove sigurnosti u Europi i suočavanja sa sigurnosnim prijetnjama i izazovima u susjedstvu.

**Migracije**

Rasprava o migracijama bila je složena i dugotrajna. Europsko vijeće nije uspjelo usuglasiti zaključke o ovoj temi zbog neslaganja Poljske i Mađarske, stoga su oni predstavljeni u obliku zaključaka predsjednika Europskog vijeća, uz dodatak teksta koji je odrazio zasebna stajališta Poljske i Mađarske. Iako se rasprava trebala usredotočiti na vanjsku dimenziju migracija, njezin dobar dio fokusirao se na unutarnju dimenziju i zakonodavne akte iz okvira Pakta za migracije i azil, gdje su Poljska i Mađarska nastavile inzistirati na primjeni konsenzusa u odlučivanju o zakonodavnim aktima.

Čelnici su se tijekom rasprave složili kako je nužno zadržati temu migracija visoko na dnevnom redu Europskog vijeća, s obzirom na stalni migracijski pritisak. Pozvali su Europsku komisiju da nastavi redovito izvještavati Europsko vijeće o poduzetim aktivnostima, pozdravivši izvješće Europske komisije o dosad provedenim aktivnostima (*predstavljeno u obliku pisma predsjednice Europske komisije članovima Europskog vijeća*) te ocijenivši kako spomenuto izvješće, u nedostatku zaključaka Europskog vijeća, predstavlja temelj za nastavak provedbe aktivnosti i nastavak rasprave na razini Europskog vijeća.

Predsjednik Europskog vijeća Michel je u zaključcima naglasio da Europsko vijeće izražava duboko žaljenje zbog strašnog gubitka ljudskih života u tragičnoj nesreći na Sredozemlju. EU ostaje predana razbijanju poslovnog modela trgovaca ljudima i krijumčarskih mreža, uključujući instrumentalizaciju, te uklanjanju temeljnih uzroka nezakonitih migracija kako bi se doprinijelo boljem rješavanju pitanja priljeva migranata i izbjeglo da ljudi kreću na takva opasna putovanja. Europsko vijeće se složilo da su migracije europski izazov koji zahtijeva europski odgovor.

**Predsjednik Vlade Plenković** je pozdravio dogovor na razini ministara unutarnjih poslova o općem pristupu Vijeća u pojedinim predmetima u okviru Pakta za migracije i azil, uz poštovanje ravnoteže između solidarnosti i odgovornosti. U kontekstu vanjske dimenzije migracija, za Hrvatsku je najvažnije daljnje jačanje suradnje sa zemljama zapadnog Balkana i nastavak provedbe Akcijskog plana za zapadni Balkan.

**Kina**

Čelnici EU-a održali su stratešku raspravu o odnosima EU-a i Kine, potvrdivši višedimenzionalan pristup politike EU-a prema Kini, u skladu s kojim je Kina istodobno partner, konkurent i sustavni suparnik. Zaključili su da, bez obzira na različite političke i gospodarske sustave, EU i Kina imaju zajednički interes nastaviti održavati konstruktivne i stabilne odnose koji se temelje na poštovanju međunarodnog poretka utemeljenog na pravilima, uravnoteženom angažmanu i reciprocitetu.

S obzirom na velike globalne ambicije Kine, razvidno je da se strategija EU-a prema Kini mora prilagoditi, dio čega je i koncept smanjenja rizika (tzv. *de-risking*) umjesto paradigme odvajanja (*decoupling*). U praksi to znači održavanje komunikacijskih kanala s Kinom otvorenima o svim temama.

EU će nastaviti surađivati s Kinom na prevladavanju globalnih izazova te potiče Kinu na ambicioznije djelovanje u pogledu klimatskih promjena i bioraznolikosti, zdravstvene pripravnosti i pripravnosti na pandemije, sigurnosti opskrbe hranom, smanjenja rizika od katastrofa, otpisa duga i humanitarne pomoći. Dvije strane ostaju važni trgovinski i gospodarski partneri, pri čemu će EU nastaviti djelovati radi smanjenja strateških ovisnosti i ranjivosti, uključujući i u opskrbnim lancima, a radit će i na smanjenju rizika i diversifikaciji. Sve navedeno usmjereno je na rast dugoročne otpornosti i konkurentnosti EU.

Čelnici su zaključili da Kina, kao stalna članica Vijeća sigurnosti UN-a, ima posebnu odgovornost poštivanja međunarodnog poretka utemeljenog na pravilima, Povelje UN-a i međunarodnog prava. U tom su kontekstu pozvali Kinu da izvrši pritisak na Rusiju da prekine rat i agresiju na Ukrajinu se bezuvjetno povuče iz ove zemlje.

**Vanjski odnosi**

U sklopu rasprave o vanjskim odnosima, čelnici su raspravili pripreme za sastanak na vrhu čelnika iz EU-a i Zajednice latinoameričkih i karipskih država (CELAC), održali stratešku raspravu o odnosima EU-a s partnerima iz južnog susjedstva (s naglaskom na Tunis), te istaknuli potpunu i nedvosmislenu predanost perspektivi članstva država **zapadnog Balkana** u EU, kao i potporu ubrzanju procesa pristupanja utemeljenog na zaslugama i povezanih reformi.

Europsko vijeće je osudilo incidente na sjeveru **Kosova** i pozvalo na brzo smirivanje situacije, na temelju elemenata koje je EU predstavila 3. lipnja 2023. Čelnici i čelnice zaključili su da bi uključene strane trebale stvoriti uvjete za prijevremene izbore u općinama na sjeveru Kosova, te izrazili stav da je od ključne važnosti nastaviti dijalog uz posredovanje EU-a i brzu provedbu Sporazuma o putu prema normalizaciji. Visoki predstavnik Unije za vanjske poslove i sigurnosnu politiku Joseph Borrell izvijestio je o dijalogu Prištine i Beograda. Glavni je cilj VP-a pokušati smiriti situaciju na terenu, pri čemu EU treba nastaviti pokazivati svoju odlučnost u pronalaženju rješenja, a za to treba osigurati da obje strane ispune preuzete obveze.

**Predsjednik Vlade Plenković** je naglasio da Hrvatska dijeli zabrinutost složenom situacijom na Kosovu, uz snažnu osudu nasilja. Upozorio je i na unutarnju političku situaciju u Srbiji, koja utječe na razvoj zbivanja. Očekujemo da se poduzmu mjere potrebne za smirivanje napetosti i povratak za pregovarački stol u sklopu procesa normalizacije, kao i stvaranje preduvjeta za što skorije ponovno održavanje izbora u općinama s većinskim srpskim stanovništvom na sjeveru Kosova, uz osiguravanje sudjelovanja srpskog stanovništva na tim izborima. Naglasio je kako EU mora zadržati snažan angažman u rješavanju ovog pitanja.

**Istočno Sredozemlje**

Europsko vijeće je potvrdilo svoju predanost rješavanju ciparskog pitanja u okviru UN-a izrazivši spremnost na aktivnu ulogu EU-a u nastavku pregovora pod vodstvom UN-a, pomoću svih odgovarajućih alata na raspolaganju.

Čelnici su također pozvali visokog predstavnika i Europsku komisiju da Europskom vijeću podnesu izvješće o stanju odnosa EU–Turska.

**Sastanak na vrhu EU-a i CELAC-a, 17.–18. srpnja 2023.**

Osam godina nakon posljednjeg sastanka na vrhu EU-CELAC (lipanj 2015., Bruxelles), formata koji okuplja čelnike iz EU-a i Zajednice latinoameričkih i karipskih država (CELAC), treći EU-CELAC summit bio je jedinstvena prilika za jačanje i modernizaciju ukupnih odnosa EU-a s regijama Latinske Amerike i Kariba (LAC). EU ima dugotrajan odnos s LAC regijom, koji se temelji na zajedničkim vrijednostima, povijesti, kulturi i međuljudskim vezama, te su razlozi za njihovu nadogradnju snažni. Duboke geopolitičke promjene i brojne regionalne i globalne krize zahtijevaju jačanje međuregionalnog partnerstva, kako bi se postavila osnova za još snažniju suradnju u budućnosti.

Za EU je LAC ključni partner u suočavanju s globalnim izazovima, uključujući zelenu i digitalnu tranziciju, koje trebaju biti uključive i održive. Višestruki globalni izazovi s kojima se suočavaju naše regije također su otvorili nove mogućnosti za suradnju zemalja EU i LAC na diversifikaciji i otpornosti opskrbnih lanaca (hrana, zeleni vodik, kritične sirovine). LAC je također gospodarski partner i tržište od sve veće važnosti. Istovremeno je cilj pokušati sa zemljama Latinske Amerike i Kariba na političkoj razini uskladiti temeljne političke pozicije oko ključnih globalnih pitanja (primjerice, vezano uz rusku agresiju na Ukrajinu).

Sastanak na vrhu EU-CELAC bio je prilika da čelnici i čelnice rasprave nekoliko ključnih tema: suočavanje s klimatskim promjenama i put ka pravednoj i održivoj tranziciji; pravična i uključiva digitalna transformacija; sigurnost građana, socijalna pravda i borba protiv transnacionalnog organiziranog kriminala; trgovina, održivi razvoj i oporavak gospodarstva u razdoblju nakon pandemije; multilateralizam i jačanje poretka temeljenog na međunarodnom pravu i pravilima; reforma međunarodne financijske arhitekture; ljudska prava; Ukrajina.

Sastankom na vrhu supredsjedali su predsjednik Europskog vijeća Charles Michel i privremeni predsjednik CELAC-a, premijer Svetog Vincenta i Grenadina Ralph Gonsalves.

Na kraju sastanka na vrhu čelnici su usuglasili zajedničku izjavu, koju su podržale sve zemlje, uz jednu iznimku zbog neslaganja s jednom točkom (*Nikaragva u vezi točke o Ukrajini)*, te je dogovoreno da će se sastanci na vrhu održavati svake dvije godine. Na sastanku je predstavljen i plan EU-a i CELAC-a za razdoblje od 2023. do 2025., a na marginama sastanka na vrhu održan je sastanak čelnika EU-a i karipskih zemalja.

**Predsjednik Vlade Plenković** pozdravio je održavanje ovog sastanka na vrhu, podržavši inicijativu za njihovom češćom dinamikom. Podsjetio je na brojne Hrvate koji su već pred nekoliko generacija novi život potražili upravo u Latinskoj Americi (oko 650 000 državljana tih zemalja je hrvatskog porijekla), što osigurava da danas imamo poseban interes za snažne i pozitivne odnose i suradnju s ovim državama. Ono što nas, kao države EU-a i LAC-a, povezuje jest poštovanje spram međunarodnog prava. Upravo je zato Hrvatska, zajedno s ostalim državama članicama EU-a i brojnim drugim državama, stala u obranu Ukrajine i protiv ruskog kršenja međunarodnog prava te svih načela globalne vladavine prava. Moramo biti vrlo artikulirani i jasni oko ovakvih ključnih pitanja, u protivnom nećemo biti u mogućnosti pronaći zajednički jezik oko drugih, jednostavnijih pitanja, a niti uspješni u traženju konvergentnih stajališta o ključnim globalnim pitanjima i izazovima. U tom kontekstu, predsjednik Vlade Plenković se posebice osvrnuo na zajednički izazov klimatskih promjena, koje utječu na sve nas i predstavljaju sve veći problem, uzrokujući glad, siromaštvo, migracijske valove, „propale“ države, prirodne katastrofe. Konkretna suradnja na ovom području mora biti na vrhu liste prioriteta, kao i održivi razvoj i zeleni program. EU i LAC također trebaju osobito raditi na jačanju trgovinskih odnosa i što bržem sklapanju relevantnih sporazuma, jer svakako postoji prostor za dodatan rast trgovinske razmjene te ukupno jačanje gospodarskih i političkih odnosa.

Predsjednik Vlade Plenković održao je i nekoliko bilateralnih susreta i razgovora – s predsjednikom Argentine Albertom Angelom Fernandezom, brazilskim predsjednikom Luizom Inaciom Lulom da Silvom, te predsjednikom Čilea hrvatskih korijena Gabrijelom Borićem.

**Sastanak Europske političke zajednice, 5. listopada 2023.**

Treći sastanak Europske političke zajednice održan je u Španjolskoj, u Granadi, sukladno dogovoru da se države članice i nečlanice EU izmjenjuju kao domaćini. Kada se radi o EU-u, do sada je domaćin sastanaka bila država koja u tom polugodištu predsjeda Vijećem EU-a.

U Granadi su se okupili čelnice i čelnici 44[[3]](#footnote-3) zemalja, kao i predsjednik Europskog vijeća, predsjednica Europske komisije, predsjednica Europskog parlamenta te visoki predstavnik EU‑a za vanjske poslove i sigurnosnu politiku. Sastanku je fizički bio nazočan i ukrajinski predsjednik Volodimir Zelenskij. Hrvatsku je predstavljao predsjednik Vlade Plenković.

Nadovezujući se na rad s prethodnih sastanaka Europske političke zajednice, čelnici i čelnice raspravljali su o sadašnjoj situaciji u Europi te o njezinoj budućnosti, uz raspravu o tome kako Europu učiniti otpornijom, naprednijom i geostrateški važnijom. Sastankom je kao tema dominirala situacija u Ukrajini, izlaganje predsjednika Zelenskog i njegovo traženje nastavka pomoći i od članica Europske unije i svih ostalih nazočnih, kako bi Ukrajina imalo dovoljno ekonomske i vojne snage za obranu od ruske agresije. Osim uvodne plenarne sjednice, čelnici su sudjelovali na nekoliko tematskih radnih stolova. **Predsjednik Vlade Plenković** sudjelovao je na okruglom stolu pod nazivom „Digitalna tranzicija i umjetna inteligencija“, zajedno s čelnicima Albanije, Bugarske, Italije, Lihtenštajna, Francuske, Sjeverne Makedonije, Švedske, Ujedinjene Kraljevine, te Europske komisije i Europskog parlamenta. Predsjednik Vlade Plenković je tom prilikom naglasio činjenicu da je Hrvatska usvojila krovni strateški nacionalni dokument digitalizacije „Strategiju digitalne Hrvatske za razdoblje do 2032.“, kojim su postavljeni prioriteti javnih politika za sljedećih 10 godina, te da je cilj provoditi proces digitalizacije na razini države, gospodarstva i cjelokupnog društva. Proces digitalizacije jedan je od četiri temeljna nacionalna prioriteta podjednako važna za razvoj države i cijelog društva u ovom desetljeću, uz demokratsku revitalizaciju, dekarbonizaciju i obrazovanje, te su ta četiri stupa dio Nacionalne razvojne strategije. Istaknuo je važnost jačanja VPZEI-ovog[[4]](#footnote-4) okvira i suradnje država članica u razvoju strateški važnih i inovativnih projekata na ovom području, a kao i drugi sugovornici za okruglim stolom, osobito je naglasio nužnost kvalitetnog i učinkovitog zakonodavnog okvira EU-a na području digitalizacije i korištenja umjetne inteligencije.

**Predsjednik Vlade Plenković** je na marginama sastanka održao bilateralni sastanak s predsjednicom Kosova Vjosom Osmani, na kojem je raspravljena politička i sigurnosna situacija na Kosovu. Također je održao bilateralni sastanak s norveškim predsjednikom Vlade Jonas Gahr Støreom, na kojem su raspravljene mogućnosti za daljnje jačanje gospodarske suradnje.

**Neformalni sastanak čelnika i čelnica država članica EU-a, 6. listopada 2023.**

Neformalni sastanak čelnika održan je dan nakon sastanka Europske političke zajednice u Granadi. Sastanak je rezultirao **Izjavom iz Granade** u kojoj su čelnici država ili vlada EU-a iznijeli ključne prioritete i ono što smatraju potrebnim poduzeti kako bi EU bila snažna, dinamična i konkurentna sila. Predsjednik Europskog vijeća donio je zasebnu izjavu o migracijama.

Cilj sastanka bio je da čelnici i čelnici država članica EU sagledaju učinjeno te odluke donesene nakon pandemije i početka agresije na Ukrajinu, odnosno postignuća nakon sastanka šefova država ili vlada EU u ožujku 2022. u Versaillesu. Tom su se prigodom čelnici i čelnice obvezali preuzeti veću odgovornost za sigurnost Europe, ojačati obrambene sposobnosti i poduzeti daljnje korake prema izgradnji europskog suvereniteta, smanjenju ovisnosti i osmišljavanju novog modela rasta i ulaganja (koji uključuje razvoj konkurentnije i otpornije gospodarske baze i smanjenje strateških ovisnosti u ključnim sektorima). Od tada je EU prilagodila svoje politike i ubrzala njihovu provedbu, ostajući pritom predana svojim dugoročnim prioritetima.

Čelnici i čelnice su također raspravili izazove koji dolaze i pokrenuli raspravu o prioritetima EU-a u godinama pred nama, odnosno o pripremi novog Strateškog programa za period 2024.–2029.[[5]](#footnote-5) U nadolazećim mjesecima čelnici će odlučiti o prioritetnim političkim ciljevima Europske unije.

Europska komisija je, kao doprinos raspravi objavila komunikaciju „Prema otpornijoj, konkurentnijoj i održivijoj Europi”, koja se nadovezuje na Izjavu iz Versaillesa. Europska komisija je istaknula područja u kojima je potrebno uložiti više napora, kao što su izgradnja inovativnijeg i međusobno povezanijeg jedinstvenog tržišta, očuvanje unutarnje kohezije, poticanje saveza s međunarodnim partnerima i izgradnja kapaciteta EU-a kao pružatelja sigurnosti za svoje građane i regiju. EU mora i dalje raditi na smanjenju rizika za svoju gospodarsku i industrijsku osnovu, kao i na njezinu jačanju te pritom zaštititi gospodarsku sigurnost Unije i njezin jedinstveni socijalni model. Uz to, Europska komisija je dala pregled do sada učinjenih napora po pitanju obrane, energetske sigurnosti, izgradnje održive gospodarske osnove i poticanje ulaganja.

Nakon sastanka u Granadi održat će se niz formalnih i neformalnih sastanaka i konzultacija radi pripreme novog Strateškog programa, čije je usvajanje za razdoblje 2024.–2029. predviđeno tijekom belgijskog predsjedanja Vijećem EU-a, a najkasnije do lipnja 2024.

Teme koje će u tom procesu biti važne su, između ostaloga: jačanje gospodarske i socijalne baze (zelena i digitalna transformacija, konkurentnost, inovacije, zdravstvo); pružanje odgovora na energetske izazove; jačanje sigurnosnih i obrambenih sposobnosti; produbljivanje suradnje s ostatkom svijeta. Uz to, potrebno je osloviti migracijska pitanja, očuvanje temeljnih prava i proširenje EU-a, uključujući pripreme EU-a za proširenje.

**Predsjednik Vlade Plenković** je kao ključne teme podcrtao proces proširenja EU-a i pitanje upravljanja migracijama. Obje teme su dominirale raspravom čelnika (*unatoč činjenici da tema migracija nije uvrštena u završnu deklaraciju radi nedostatka konsenzusa).* Naglasio je da se način rješavanja problema bitnih za građane i gospodarstvo stjecajem okolnosti, ponajprije zbog pandemije COVID-19 te nakon toga ruske agresije na Ukrajinu, energetske krize, inflatornih pritisaka, ponovnog intenziviranja brojnih pravaca nezakonitih migracija prema EU‑u, morao prilagoditi sasvim drugim prioritetima. Reakcija EU-a na sve navedene izazove bila je pravodobna i snažna, EU je djelovala jedinstveno i države članice su zajednički radile na rješavanju zdravstvene krize, pronalasku rješenja za energetsku krizu, fleksibilnijim pravilima na razini EU kako bi se omogućilo vladama da snažnim državnim intervencijama bez presedana utječu na cijenu energenata i time očuvaju socijalnu koheziju u društvu. Razvidno je da će i u sljedećim godinama ključna zadaća biti jačanje otpornosti gospodarstva, očuvanje socijalne kohezije i bavljenje demografskim temama kao jednim od rastućih prioriteta u sklopu promišljanja dugoročne konkurentnosti EU-a. Na vrhu liste prioriteta EU-a u narednom periodu također ostaje pitanje nezakonitih migracija, ulaganje u obrambene sposobnosti i sigurnost EU‑a, te proces proširenja EU-a.

Što se tiče migracija, predsjednik Vlade Plenković je ponovio stav da se pitanje nezakonitih migracija mora rješavati sa zemljama izvorišta i tranzita, a EU mora nastaviti jačati svoje vanjske granice. Istaknuo je važnost suradnje i koordinacije među državama članicama kako bi Unija svim mehanizmima koje ima na raspolaganju pomogla zemljama koje su na izvoru migracija. Predstavio je napore koje Hrvatska ulaže u borbi protiv nezakonitih migracija, kao odgovorna i predana država članica koja štiti vanjske granice EU-a i Schengenskog prostora. Podcrtao je važnost financijske potpore EU-a te istaknuo da se Hrvatska u okviru preispitivanja tekućeg Višegodišnjeg financijskog okvira zalaže za što veća sredstva za suzbijanje nezakonitih migracija i upravljanje granicama (*što je posebno važno u kontekstu buduće provedbe Pakta o migracijama i azilu i upravljanje pojačanim pritiscima na vanjskim granicama, a što stvara dodatne troškove za države članice na vanjskim granicama EU-a).*

Vezano uz proširenje EU-a, predsjednik Vlade Plenković je ponovio da Hrvatska podržava zemlje jugoistoka Europe te Ukrajinu i Moldovu koje imaju status kandidata, kao i Gruziju koja ima tzv. europsku perspektivu, na njihovom europskom putu. Važno je u nastavku rasprava pojasniti stavove svih država članica o mogućoj dinamici i tijeku ovog procesa, odnosno pojedinačnih putanja svake od navedenih država u sklopu procesa pristupanja, sukladno njihovim individualnim rezultatima u provedbi reformi ali i uzimajući u obzir nove geostrateške i geopolitičke okolnosti. Ruska agresija na Ukrajinu ubrzala je proces proširenja i dala mu geopolitičku dimenziju više nego što je to bio slučaj prije, ali istodobno i dalje mora biti vidljiv napredak u ispunjavanju kriterija. Predsjednik Vlade je podcrtao da Hrvatska posebnu pažnju poklanja europskom putu BiH te snažno podržavamo donošenje odluke o otvaranju pristupnih pregovora s EU. Potpora Hrvatske je stalna, konzistentna i snažna te je daljnji ubrzani put BiH prema EU prioritet. Jasno je i da će EU morati razmotriti vlastitu prilagodbu na proširenje (to jest, apsorpcijsku sposobnost), pri čemu će funkcioniranje institucionalnog okvira Unije biti ključno, a unutar toga nit vodilja je osigurati učinkovitu Uniju koja dobro reagira na krize i nastavlja djelovati na dobrobit građana i država članica. Daljnji proces proširenja mora biti kvalitetno strukturiran, a o ključnim političkim porukama trebali bi odlučiti u prosincu ove godine, jer će sljedeća godina biti obilježena izborima za Europski parlament, a time i svim povezanim institucionalnim pitanjima EU-a.

**Izvanredni (video) sastanak Europskog vijeća, 17. listopada 2023.**

Predsjednik Europskog vijeća Charles Michel sazvao je izvanredni (video) sastanak Europskog vijeća uslijed ozbiljne situacije na Bliskom istoku, uzrokovane napadom Hamasa na Izrael te posljedičnom situacijom u pojasu Gaze.

Čelnici i čelnice su raspravili smjer djelovanja, uz uvažavanje složenosti situacije na terenu. Rasprava je obuhvatila i posljedice nove nestabilnosti na EU i svijet u cjelini, uključujući potrebu da EU: ostane zagovornik mira i poštovanja međunarodnog prava, zagovara izbjegavanje regionalne eskalacije sukoba, radi na osiguravanju dostave humanitarne pomoći stanovništvu u potrebi, radi na angažmanu s regionalnim akterima radi traženja trajnog i održivog mira utemeljenog na dvodržavnom rješenju, jasno razmotri sigurnosne, migracijske i druge posljedice za EU.

Članovi i članice Europskog vijeća su prethodno 15. listopada usuglasili i objavili zajedničku izjavu u kojoj se utvrđuje zajedničko stajalište o razvoju situacije na Bliskom istoku. Europsko vijeće osudilo je brutalne i neselektivne terorističke napade Hamasa u Izraelu te istaknulo pravo Izraela na obranu u skladu s humanitarnim i međunarodnim pravom u slučaju takvih nasilnih i neselektivnih napada. Naglašena je važnost zaštite svih civila u skladu s međunarodnim humanitarnim pravom. Europsko vijeće također poziva Hamas da oslobodi sve taoce bez preduvjeta te naglašava važnost pružanja hitne humanitarne pomoći. Podcrtana je važnost sprječavanja eskalacije u regiji. Naglašava se da EU ostaje predana trajnom i održivom miru u regiji, utemeljenom na dvodržavnom rješenju kroz oživljavanje Bliskoistočnog mirovnog procesa. Ističe se i potreba za suradnjom s legitimnim palestinskim vlastima te regionalnim i međunarodnim partnerima koji bi mogli imati pozitivnu ulogu u sprečavanju daljnje eskalacije.

**Predsjednik Vlade Plenković** pozdravio je održavanje izvanrednog sastanka. Osim žurne evakuacije državljana država članica EU-a, prioriteti su oslobađanje talaca Hamasa, izbjegavanje civilnih žrtava, zaštita civila i humanitarna potpora civilnom stanovništvu u Gazi, te izbjegavanje eskalacije sukoba u regiji putem snažnog angažmana s ključnim partnerima. Čvrsto je osudio napad Hamasa na Izrael i podržao pravo Izraela na samoobranu te na zaštitu i sigurnost, uz poštovanje međunarodnog prava i međunarodnog humanitarnog prava. Pozdravio je posjet predsjednice Europskog parlamenta i predsjednice Europske komisije Izraelu. Osudio je antisemitske incidente i podsjetio da Hrvatska predsjeda Međunarodnim savezom za sjećanje na holokaust (IHRA), te dodao da se istog dana, 17. listopada, u Zagrebu održao i sastanak Izvršnog odbora Svjetskog židovskog kongresa (WJC).

**Redovni sastanak Europskog vijeća, 26.–27. listopada 2023.**

Ključne teme sastanka bile su: ruska agresija na Ukrajinu i odgovor Europske unije, situacija Bliskom istoku, te prijedlog revizije Višegodišnjeg financijskog okvira 2021.–2027. (VFO), Europsko vijeće (EV) također je raspravilo dugoročnu gospodarsku konkurentnost i rast EU-a i održalo stratešku raspravu o migracijama. Čelnici i čelnice su se također osvrnuli na potrebu djelovanja u kontekstu prirodnih katastrofa i razmotrili pripreme za Konferenciju Ujedinjenih naroda o klimatskim promjenama 2023. u Dubaiju (COP28). U sklopu rasprave o vanjskim odnosima, čelnici i čelnice su raspravili o Kosovu, odnosima Armenije i Azerbajdžana te Sahelu.

Na marginama sastanka Europskog vijeća održan je **sastanak na vrhu država europodručja.**

Hrvatsku je na oba sastanka predstavljao **predsjednik Vlade Plenković**. Predsjednik Vlade se prije sastanka Europskog vijeća sastao s povjerenikom Europske komisije za proračun i administraciju Johannesom Hahnom, s kojim je razgovarao o hrvatskim stavovima o srednjoročnoj reviziji VFO-a. Također se sastao s potpredsjednicom Europske komisije Dubravkom Šuicom za demografiju i demokraciju,, a razgovarali su o instrumentima za upravljanje demografskim promjenama u EU-u, koje je Europska komisija objavila 11. listopada, a što je ključno pitanje za velik broj država članica EU-a, uključujući i Hrvatsku. Predsjednik Vlade se sastao i s predsjednikom Europskog vijeća Charlesom Michelom, kojom prigodom su razmotrili ključne teme na dnevnom redu sastanka Europskog vijeća.

**Razmjena mišljenja s predsjednicom Europskog parlamenta**

Sukladno uobičajenoj praksi, a prije formalnog početka sastanka Europskog vijeća, čelnicima i čelnicama se obratila **predsjednica Europskog parlamenta** (EP) Roberta Metsola. Govorila je o situaciji na Bliskom istoku, Ukrajini, europskoj perspektivi država kandidatkinja za članstvo, reformi Višegodišnjeg financijskog okvira i potrebama koje donose novi prioriteti, te migracijama.

**Ukrajina**

Čelnicima i čelnicama se video-vezom obratio **predsjednik Ukrajine Volodimir Zelenskij.** Informirao je čelnike o stanju na terenu, zahvalio Europskoj uniji za svu podršku (proračunsku, bilateralnu, dugoročnu), prenio svoje viđenje vezano uz korištenje imobiliziranih i zamrznutih sredstava, upozorio na zaobilaženje sankcija i pozvao na suradnju EU-a međunarodnih partnera u sprječavanju istoga, te pozvao na novi paket sankcija. Zelenskij je također pozvao na jedinstvo (spram Ukrajine, unutar EU-a, transatlantsko, te spram Bliskog istoka). Informirao je i o onome što Ukrajina poduzima u sklopu procesa europske integracije, naglasio da je Ukrajina predana reformama i ne traži nikakve popuste u procesu pristupanja, te pozvao čelnike da donesu odluku o otvaranju pregovora s Ukrajinom.

Čelnici i čelnice EU-a oštro su osudili rat Rusije protiv Ukrajine i potvrdili potporu EU-a Ukrajini, uključujući nastavak financijske, gospodarske, humanitarne, vojne i diplomatske potpore dok god to bude potrebno. Potvrdili su da će EU i države članice nastaviti raditi na tome da se osigura široka međunarodna potpora sveobuhvatnom, pravednom i trajnom miru te ključnim načelima i ciljevima formule za mir u Ukrajini. Raspravili su načine usmjeravanja izvanrednih prihoda privatnih subjekata koji izravno proizlaze iz imobilizirane ruske u potporu Ukrajini te njezin oporavak i obnovu. Europsko vijeće je pozdravilo ishod Međunarodne donatorske konferencije o humanitarnom razminiranju u Ukrajini koja se održala u Zagrebu 11.–12. listopada 2023., a uključuje potporu za učinkovito upravljanje protuminskim djelovanjem. Čelnici i čelnice su također raspravili kako osigurati odgovornost za vođenje agresivnog rata protiv Ukrajine i druga najteža kaznena djela prema međunarodnom pravu, osudili nezakonitu deportaciju ukrajinske djece i drugih civila, te razmotrili djelotvornu provedbu i sprečavanje zaobilaženja sankcija. Čelnici i čelnice su osudili vojnu potporu koju Bjelarus i Iran pružaju Rusiji te pozvali sve zemlje, osobito Sjevernu Koreju, da ne pružaju materijalnu ili drugu potporu ruskom ratu. U tom kontekstu EU će intenzivirati suradnju s partnerima u borbi protiv lažnih ruskih diskursa i dezinformacija o ratu. Dodatno su raspravili globalnu sigurnost opskrbe hranom i korištenje hrane kao oružja od strane Rusije, naglasivši važnost sigurnosti i stabilnosti u Crnome moru, presudnih za održiv izvoz žitarica. Europsko vijeće je pozdravilo produljenje privremene zaštite za raseljene osobe iz Ukrajine do ožujka 2025. te zaključilo da će EU nastaviti blisko surađivati s Ukrajinom, Moldovom i Gruzijom te podupirati napore koje ulažu u provedbu reformi na svojem europskom putu.

**Predsjednik Vlade Plenković** je podržao kontinuiranu potporu Ukrajini u svim oblicima, što Hrvatska također nastavlja činiti. Izrazio je snažnu potporu uspostavi Instrumenta za Ukrajinu kao dobrog instrumenta za dugoročno usmjeravanje potpore EU-a Ukrajini. Zahvalio je svim partnerima, posebice Europskoj komisiji i španjolskom predsjedništvu Vijećem na sudjelovanju i pomoći u organizaciji Konferencije o humanitarnom razminiranju u Zagrebu, na kojoj je potvrđena snažna potpora EU i drugih partnera u daljnjem procesu razminiranja u Ukrajini. Predstavnici nazočnih država istaknuli su svoju dosadašnju i buduću pomoć za razminiranje Ukrajine u iznosu od gotovo pola milijarde eura, a Hrvatska je najavila donaciju od dodatnih pet milijuna eura. Što se tiče europskog puta Ukrajine (i Moldove), pozdravio je namjeru da se priznaju napori koje su te zemlje poduzele, no istovremeno je pozvao Europsku komisiju i Europsko vijeće da ne zaborave BiH. Pitanje proširenja EU-a sada moramo gledati kroz geopolitičku prizmu. Istovremeno, otvaranje pregovora ne znači automatski ulazak u EU, radi se o dugotrajnom i kompleksnom procesu. Stoga je odluka o otvaranju pregovora važna politička poruka koja istovremeno ima geopolitičku i geostratešku dimenziju, a ujedno podržava i reformske napore.

**Bliski istok**

Na redovnom sastanku Europskog vijeća čelnici i čelnice potvrdili su stavove istaknute u njihovoj Izjavi usvojenoj 15. listopada 2023., uoči izvanrednog (video) sastanka koji je održan 17. listopada 2023.

U usvojenim zaključcima, Europsko vijeće najoštrije osuđuje Hamas, priznaje pravo Izraela na obranu u skladu s međunarodnim pravom i međunarodnim humanitarnim pravom, te poziva Hamas da smjesta i bez ikakvog uvjetovanja oslobodi sve taoce. Naglasili su da je važno osigurati zaštitu svih civila u svakom trenutku te izrazili najdublju zabrinutost zbog sve teže humanitarne situacije u Gazi i pozvali na pristup humanitarne pomoći kako bi se doprlo do onih kojima je potrebna pomoć, među ostalim putem humanitarnih koridora i stanki za humanitarne potrebe. Čelnici i čelnice su naglasili da će EU surađivati s partnerima u regiji kako bi se zaštitili civili, osiguralo da terorističke organizacije ne zloupotrijebe tu pomoć, te olakšao pristup hrani, vodi, zdravstvenoj skrbi, gorivu i skloništu. Podcrtali su da je potrebno surađivati s partnerima u regiji, uključujući Palestinsku samoupravu, kako bi se izbjegla regionalna eskalacija. Također su izrazili potporu dvodržavnom rješenju i pozdravili diplomatske inicijative, među ostalim, potporu skorom održavanju međunarodne mirovne konferencije.

**Predsjednik Vlade Plenković** ponovio je poruke s izvanrednog sastanka Europskog vijeća održanog 17. listopada, u potpunosti podržavši jasnu zajedničku poruku osude Hamasovog napada na Izrael i priznanje prava na obranu Izraela, uz poštivanje međunarodnog prava i međunarodnog humanitarnog prava. Hrvatska također dijeli snažno zalaganje svih država članica EU-a za sprječavanje civilnih žrtava i sprječavanje regionalne eskalacije sukoba te dostavu humanitarne pomoći.[[6]](#footnote-6)

**Višegodišnji financijski okvir 2021.–2027.**

Europsko vijeće provelo je razmjenu mišljenja o predloženoj srednjoročnoj reviziji Višegodišnjeg financijskog okvira za razdoblje 2021.–2027. te pozvalo Vijeće da nastavi s radom radi postizanja dogovora do kraja godine. Cilj ove rasprave čelnika bio je davanje političkih smjernica za nastavak pregovora.

Postojeći sedmogodišnji proračun EU-a za koji je politički dogovor postignut 2020. godine potrebno je prilagoditi novim izazovima s kojim se države članice suočavaju, a odnose se na nekoliko velikih kriza i izazova – posljedice rata u Ukrajini, energetske krize, situacije na Bliskom istoku. Argumentacija za srednjoročnu reviziju jest da su dosegnute granice fleksibilnosti postojećeg financijskog okvira te da nova geopolitička stvarnost i nove potrebe koje dotična nalaže, zahtijevaju žurno osiguravanje dodatnih financijskih sredstava za provedbu nekih od ključnih EU politika, ali i novih prioriteta.

Glavni razlozi i prijedlozi revizije odnose se stoga na dugoročnu financijsku potporu Ukrajini; upravljanje migracijama i suzbijanje nezakonitih migracija, jačanje partnerstava s ključnim trećim zemljama i rješavanje hitnih situacija (uključujući posljedice velikih prirodnih katastrofa); promicanje dugoročne konkurentnosti na ključnim tehnologijama putem Europske platforme za strateške tehnologije (STEP); te tehničke prilagodbe novim ekonomskim okolnostima (viši troškovi financiranja u okviru instrumenta NextGenerationEU (EURI instrument)).

**Predsjednik Vlade Plenković** rekao je da Hrvatska smatra važnim postizanje političkog dogovora o cijelom paketu preispitivanja Višegodišnjeg financijskog okvira do kraja godine, a kako bi se pravovremeno postigao dogovor s Europskim parlamentom i sredstva postala dostupna čim prije. Smatramo da revidirani paket mora postići ravnotežu između novih sredstava koja su potrebna radi novih prioriteta te održivog rasta i razvoja država članica EU‑a. Predsjednik Vlade je stoga izrazio zadovoljstvo činjenicom da se u procesu preispitivanja poštuje jedan od ključnih stavova Hrvatske, a to je da ona ne zadire u postojeće nacionalne omotnice za kohezijsku i poljoprivrednu politiku. Hrvatska podržava tri glavna prioriteta ovog preispitivanja – dugoročnu potporu Ukrajini, upravljanje granicama i migracijama, te jačanje dugoročne konkurentnosti i otpornosti gospodarstva EU-a, a što uključuje i uspostavu STEP instrumenta. Dodatno podržavamo i povećanje pričuve za solidarnost i pomoć u nuždi (*Solidarity and Emergency Assistance Reserve, SEAR*), s ciljem suzbijanja posljedica katastrofa uzrokovanih klimatskim promjenama, uključivo ekstremne vremenske prilike. U sklopu dodatnih sredstava za Ukrajinu smatramo važnim uključiti podršku razminiranju, a u segmentu koji se odnosi na migracije na odgovarajući način uzeti u obzir povećane potrebe zemalja na vanjskim granicama EU-a, što uključuje i Hrvatsku.

**Gospodarstvo i konkurentnost**

Čelnici i čelnice su i ovom prigodom nastavili raspravu o osiguravanju dugoročne konkurentnosti Europske unije, utemeljene na snažnoj gospodarskoj osnovi i potpuno funkcionalno jedinstveno tržište. Na taj način će EU biti sposobna odgovoriti na sve složenije izazove s kojima se suočava, uključujući promjenjivu demografsku sliku i rastuće globalno tržišno natjecanje. Čelnici i čelnice su se složili da EU stoga treba ojačati svoju industrijsku i tehnološku bazu te poboljšati svoju gospodarsku otpornost, sigurnu povezivost, pristup globalnom tržištu i produktivnost kako bi ostvarila stratešku autonomiju uz istodobno očuvanje otvorenog gospodarstva.

Europsko vijeće razmotrilo je dosad ostvaren napredak te pozvalo na ubrzanje djelovanja na brojnim područjima, poput razvoja konkurentske prednosti EU-a na području digitalnih i čistih tehnologija; osiguravanja opskrbe čistom i cjenovno pristupačnom energijom; smanjivanja ključnih ovisnosti i diversifikacije lanaca opskrbe; poticanja prijelaza na kružno gospodarstvo, te smanjivanja regulatornog opterećenja. Europsko vijeće je također pozvalo na postizanje dogovora i ubrzano daljnje djelovanje u vezi s nekoliko ključnih zakonodavnih prijedloga i dokumenata, kao i na rad na otklanjanju učinaka narušavanja tržišnog natjecanja, koje uzrokuju carine i subvencije globalnih aktera, te na reviziju gospodarskog upravljanja.

**Predsjednik Vlade Plenković** podržao je nastavak rada na instrumentima koji će predstavljati dio šireg i zajedničkog odgovora na isprepletene krize te promicanje politika koje će osigurati dugoročan i održiv gospodarski rast te ujednačen razvoj svih dijelova EU-a. Pritom, jedinstveno tržište ostaje u srži naše dugoročne konkurentnosti i moramo iskoristiti njegov puni potencijal. Hrvatska je posebno zadovoljna da je na razini EU prepoznata važnost suočavanja s demografskim promjenama, kao jednim od ključnih izazova u ostvarivanju dugoročnog blagostanja i konkurentnosti EU-a.

**Migracije i ostale točke**

Nastavno na prethodno održanu raspravu o migracijama na neformalnom sastanku čelnika u Granadi, Europsko vijeće održalo je stratešku raspravu o **migracijama**, primivši na znanje pismo koje je ususret sastanku Europskog vijeća uputila predsjednica Europske komisije s pregledom do sada učinjenog.

**Predsjednik Vlade Plenković** pridružio se osudi terorističkih napada na europskom tlu, u kojima su ubijeni francuski i švedski državljani. Imamo zajedničku zadaću pružiti sigurnost svim EU građanima i stoga moramo pojačati suradnju s ključnim partnerima radi sprječavanja nezakonitih migracija i osigurati učinkovite procedure povratka. Hrvatska u tom smislu poziva na žurno zaključivanje među-institucionalnih pregovora o Paktu o migracijama i azilu. U kontekstu nezakonitih migracija najvažnije je zaštititi vanjske granice Europske unije, prije svega one između Grčke i Turske i Bugarske i Turske te nastaviti vršiti pritisak na države jugoistočne Europe da usklade vizne režime s onim EU-a. Dodatno, vezano uz situaciju na zapadno-balkanskom pravcu, Hrvatska se zalaže za jačanje vlastitih operativnih sposobnosti država zapadnog Balkana, u sklopu čega smatramo važnim i mogućnost djelovanja Frontexa na njihovom teritoriju. Hrvatska posebno zagovara dolazak Frontexa u BiH, što bi pomoglo da se smanji tijek ilegalnih migranata iz BiH prema Hrvatskoj. Važnost vanjske dimenzije migracija treba se odraziti i u reviziji Višegodišnjeg financijskog okvira. Hrvatska se stoga snažno zalaže za osiguranje dodatnih sredstava za rješavanje izazova migracija, s fokusom na upravljanje i zaštitu vanjske granice EU-a te bolje upravljanje migracijama općenito.

Europsko vijeće je također oštro osudilo nedavne **terorističke napade** u Francuskoj i Belgiji, naglasivši da je EU ujedinjena i odlučna u borbi protiv terorizma, mržnje i nasilnog ekstremizma svih vrsta.

Europsko vijeće ponovilo je nužnost pružanja globalnog odgovora na **klimatsku krizu,** podcrtavši povećanu učestalost i intenzitet ekstremnih vremenskih uvjeta i prirodnih katastrofa. Europsko vijeće je također razmotrilo pripreme za Konferenciju Ujedinjenih naroda o klimatskim promjenama 2023. u Dubaiju (COP 28).

S obzirom na oštećenje kritične infrastrukture u Baltičkom moru izazvano vanjskim djelovanjem, Europsko vijeće naglasilo je potrebu za djelotvornim mjerama za jačanje otpornosti i jamčenje **sigurnosti kritične infrastrukture**.

**Vanjski odnosi**

Europsko vijeće je izrazilo zabrinutost zbog sigurnosnog stanja na sjeveru **Kosova** i oštro osudilo nasilni napad na kosovsku policiju u rujnu. EU očekuje uhićenje i brzo privođenje pravdi počinitelja, te potpunu suradnju i poduzimanje svih potrebnih koraka u tom pogledu od strane Srbije. Europsko vijeće je naglasilo da Kosovo i Srbija moraju kontinuirano ulagati napore u smirivanje napetosti, kao i osigurati održavanje novih izbora na sjeveru Kosova, uz aktivno sudjelovanje kosovskih Srba. Sve drugo od toga bi moglo imati posljedice. Europsko vijeće izražava žaljenje zbog toga što nijedna od stranaka nije provela Sporazum na putu prema normalizaciji ni njegov Prilog o provedbi, kao ni druge sporazume postignute u okviru dijaloga uz posredovanje EU-a, pozvavši Kosovo i Srbiju da ih provedu bez odgode i preduvjeta. To uključuje osnivanje Udruženja/Zajednice općina s većinskim srpskim stanovništvom. Europsko vijeće je zaključilo da je normalizacija odnosa ključan uvjet na europskom putu obiju stranaka te bi izostankom napretka mogle izgubiti važne prilike.

Europsko vijeće je također naglasilo da će EU nastaviti blisko surađivati sa zemljama zapadnog Balkana te podupirati napore koje ulažu u provedbu reformi na svojem europskom putu.

**Predsjednik Vlade Plenković** je izrazio žaljenje oko nemogućnosti postizanja napretka u razgovorima između Kosova i Srbije i oko činjenice da se umjesto nastavka normalizacije odnosa dogodila eskalacija prije par tjedana (*nasilni napad na policiju u Banjskoj na Kosovu od strane oružanih skupina povezanih sa Srbijom*), a koju je EU snažno osudila i najavila nastavak pojačanog angažmana.Vezano uz zemlje zapadnog Balkana i proširenje, očekuje se objava izvješća Europske komisije o napretku zemalja u procesu proširenja. Predsjednik Vlade je kolege izvijestio o svom prošlotjednom posjetu BiH te se ponovo založio za donošenje odluke o otvaranju pregovora s BiH, a koja treba učiniti dodatne iskorake i ispuniti utvrđene prioritete u reformama Izrazio je uvjerenje Hrvatske da BiH mora moći započeti proces pregovora, jer će to znatno olakšati unutarnje reforme i transformaciju zemlje te dati dodatan poticaj uključivanja svih relevantnih dionika u taj proces.

Europsko vijeće istaknulo je svoju potporu promicanju održivog i trajnog mira između **Armenije i Azerbajdžana** na temelju načelâ priznavanja suvereniteta, nepovredivosti granica i teritorijalne cjelovitosti. Istaknulo je važnost jamčenja prava i sigurnosti Armenaca iz Gorskog Karabaha te poduprlo proces normalizacije slijedom sastanaka u Bruxellesu i pozvalo stranke da surađuju u dobroj vjeri i do kraja godine dovrše taj proces.

Europsko vijeće održalo je i stratešku raspravu o stanju u **Sahelu**, izrazivši zabrinutost zbog stalnog pogoršanja sigurnosnog i humanitarnog stanja, koje otežava politička nestabilnost. Europsko vijeće je istaknulo da je stabilnost Sahela i šire regije, uključujući susjedne obalne države, od iznimne važnosti za sigurnost i prosperitet i stanovništva koje živi u Sahelu.

**Sastanak na vrhu država europodručja**

Sastanak na vrhu država europodručja održan je u uključivom sastavu i bio je usmjeren na gospodarsku i financijsku situaciju u EU. Čelnici i čelnice raspravljali su i o koordinaciji fiskalnih politika, bankovnoj uniji i digitalnom euru. Sastanak je rezultirao zajedničkom izjavom.

Čelnici i čelnice su izjavili da su gospodarstva članica europodručja pokazala iznimnu otpornost na brojne gospodarske šokove i nastavila rasti, no sa smanjenim zamahom. Naglasili su da je inflacija ključan problem, te da je presudno da se nastavi postupak dezinflacije. Istaknuli su da su pravila za koordinaciju nacionalnih fiskalnih politika ključna za ekonomsku i monetarnu uniju te za podupiranje otpornosti i stabilnosti europodručja i EU-a u cjelini. Čelnici su pozvali Euroskupinu da nastavi pomno pratiti gospodarska kretanja.

Čelnici i čelnice su primili na znanje tekući rad Euroskupine na budućnosti europskih tržišta kapitala i financijskih tržišta, uključujući jačanje ulaganja privatnog sektora, oslobađanje financijskih sredstava za zajedničke izazove, te pokazivanje vodstva u zelenoj i digitalnoj tranziciji. Na sljedećem sastanku na vrhu država europodručja u ožujku 2024. preispitat će ostvareni napredak.

Čelnici i čelnice su zaključili da je bankarski sektor EU-a otporan i ima stabilnu kapitalnu i likvidnosnu poziciju, a bankovna unija znatno je povećala otpornost bankarskog sustava EU-a. U tom su kontekstu pozvali na nastavak ulaganja napora u dovršetak bankovne unije, u skladu s izjavom Euroskupine od 16. lipnja 2022.

Čelnici i čelnice država europodručja primili su na znanje rad uložen u ostvarivanje napretka u pogledu digitalnog eura, uključujući prijedlog Europske komisije u vezi s paketom o jedinstvenoj valuti i odluku Europske središnje banke da prijeđe u sljedeću fazu istraživačkog rada.

**Predsjednik Vlade Plenković**  je naglasio da gospodarstvo EU-a pokazuje otpornost unatoč zahtjevnim okolnostima nastavljene visoke inflacije i manjih stopa rasta.Kao što je prethodno dogovoreno, trebamo nastaviti postupnu i realnu fiskalnu konsolidaciju, jačati fiskalnu održivost i osigurati sinergiju s monetarnom politikom radi smanjenja inflacije. Također je bitno nastaviti sa strukturnim reformama i zaštitom ulaganja radi jačanja otpornosti na buduće izazove. Hrvatsko je gospodarstvo nastavilo snažan rast, dosegnuvši rast BDP-a od 6,2% u 2022. godini. Hrvatska je također pokazala snažnu fiskalnu disciplinu; u 2022. smo zabilježili suficit od 0,1% BDP-a, a javni dug je smanjen na 68,2% BDP-a, dok se u 2023. očekuje minimalan deficit, te smanjenje javnog duga na 60,7% BDP-a. Reforme i ulaganja ostaju visoko među prioritetima, a odličan primjer je uspješna provedba Nacionalnog plana oporavka i otpornosti. Što se tiče okvira gospodarskog upravljanja, Hrvatska se slaže da on čini temelj učinkovite koordinacije politika i podržavamo što skoriji dogovor. Smatramo da je potrebno pronaći ravnotežu između fiskalne discipline i poticanja reformi i ulaganja radi postizanja zajedničkih prioriteta EU-a.

1. 27 država članica EU, Albanija, Andora, Armenija, Azerbajdžan, Bosna i Hercegovina, Gruzija, Island, Kosovo, Lihtenštajn, Moldova, Monako, Crna Gora, Sjeverna Makedonija, Norveška, Srbija, Švicarska, Ukrajina, Ujedinjena Kraljevina. [↑](#footnote-ref-1)
2. U tom pogledu su čelnici Hrvatske, Austrije, Slovenije i Bavarske 26. listopada 2023. uputili pismo predsjednici Europske komisije, kojim potvrđuju svoju predanost izgradnji potrebnih kapaciteta za osiguravanje smanjivanja ovisnosti o fosilnim gorivima iz trećih zemalja. [↑](#footnote-ref-2)
3. 27 država članica EU, Albanija, Andora, Armenija, Bosna i Hercegovina, Gruzija, Island, Kosovo, Lihtenštajn, Moldova, Monako, Crna Gora, Sjeverna Makedonija, Norveška, San Marino, Srbija, Švicarska, Ukrajina, Ujedinjena Kraljevina. [↑](#footnote-ref-3)
4. Važni projekti od zajedničkog europskog interesa (eng. *Important Projects of Common European Interest* – IPCEI). [↑](#footnote-ref-4)
5. Strateškim programom se utvrđuju najvažniji prioriteti u skladu s kojima će se usmjeravati rad EU-a tijekomidućih pet godina. Europsko vijeće je u lipnju 2019. definiralo Strateški program za razdoblje 2019.–2024. [↑](#footnote-ref-5)
6. Vlada Republike Hrvatske donijela je 25. listopada 2023. Odluku o upućivanju žurne humanitarne pomoći stanovništvu Pojasa Gaze u iznosu od 250.000,00 eura. [↑](#footnote-ref-6)